SKRIFTLIG FORESPØRGSEL E-3155/01

af Karin Riis-Jørgensen (ELDR) til Kommissionen

(14. november 2001)

Om: Fortolkning af direktivet om emballage og emballageaffald (94/62/EF)

I forbindelse med fortolkningen af ovennævnte direktiv er der opstået tvivlsspørgsmål. Jeg tillader mig derfor at stille et spørgsmål vedrørende Kommissionens fortolkning af direktiv 94/62/EF(1).

Er det Kommissionens fortolkning af direktiv 94/62/EF, at et glas, der er dekoreret med et bestemt bryggeris navn, og som anvendes til udskænkning i restaurationer, barer eller lignende, og som kun må bruges til udskænkning af øl fra det bryggeri, hvis navn er indikeret på glasset, kan defineres som salgsemballage?

(1) EFT L 365 af 31.12.1994, s. 10.

Svar afgivet på Kommissionens vegne af Margot Wallström

(16. januar 2002)

Efter Kommissionens opfattelse kan et glas, der er dekoreret med et bestemt bryggeris navn, og som anvendes til udskænkning i restaurationer, barer og lignende, og som kun må bruges til udskænkning af øl fra det bryggeri, hvis navn er indikeret på glasset, ikke defineres som emballage eller salgsemballage ifølge emballagedirektivet (Europa-Parlamentets og Rådets direktiv 94/62/EF af 20. december 1994 om emballage og emballageaffald).

For at blive betragtet som emballage skal en genstand opfylde en emballagefunktion og for at blive betragtet som salgsemballage skal en emballage være udformet på en sådan måde, at den på salgsstedet udgør en salgsenhed for den endelige bruger eller forbruger. Det beskrevne glas opfylder ingen af disse kriterier.

Emballage er i direktivets artikel 3, stk. 1, første afsnit, defineret som alle produkter af hvilken som helst art og materiale, som anvendes til pakning, beskyttelse, håndtering, levering fra producenten til brugeren eller forbrugeren og præsentation af varer, det være sig råvarer eller forarbejdede varer. Alle engangsartikler, der anvendes til samme formål, skal tilsvarende betragtes som emballage.

Salgsemballage er defineret i artikel 3, stk. 1, første afsnit, litra a), som emballage udformet på en sådan måde, at den på salgsstedet udgør en salgsenhed for den endelige bruger eller forbruger.

Under normale omstændigheder opfylder et drikkeglas, der er fremstillet af glas eller plast, og som renses eller genbruges, ikke en emballagefunktion og betragtes derfor ikke som en emballage i emballagedirektivets forstand.

Tilsvarende betragtes et drikkeglas, der sælges særskilt, tomt og som et drikkeglas, ikke som emballage.

Hvis et produkt derimod sælges i et glas, der kan anvendes som drikkeglas, efter at indholdet er brugt, betragtes glasset som emballage.

Kriterierne for opfyldelse af en emballagefunktion er blevet bekræftet af det såkaldte artikel 21-udvalg under emballagedirektivet i forbindelse med definitionen på engangsartikler. Dette fremgår af et dokument med titlen Common understanding on the interpretation of the definition of packaging, som blev godkendt på et møde den 11. marts 1999. Dette dokument sendes direkte til det ærede medlem og til Parlamentets sekretariat.

Et glas som beskrevet i forespørgslen, der anvendes til udskænkning i restauranter og lignende, er efter Kommissionens opfattelse heller ikke en salgsemballage dvs. en emballage udformet på en sådan måde, at den på salgsstedet udgør en salgsenhed for den endelige bruger eller forbruger, jf. ovenstående definition på salgsemballage. Det er således kun øllet og ikke glasset, der sælges.